**Δήλωση του Προέδρου της Βουλής των Ελλήνων κ. Κωνσταντίνου Τασούλα κατά τη συνάντησή του με τον Πρόεδρο της Επιτροπής Εξωτερικών Σχέσεων της Αμερικανικής Γερουσίας κ. Robert (Bob) Menendez**

*Βουλή των Ελλήνων, 26 Αυγούστου 2021*

Είναι μεγάλη η χαρά μας και η τιμή που νιώθουμε εδώ, στο Ελληνικό Κοινοβούλιο, από τη σημερινή επίσκεψη του κ. Μπομπ Μενέντεζ, διακεκριμένου πολιτικού των ΗΠΑ και Προέδρου της Επιτροπής Εξωτερικών Υποθέσεων της Γερουσίας.

Ο κ. Μενέντεζ είναι ένας διαπρεπής πολιτικός στις ΗΠΑ, ο οποίος έχει συμβάλει αποφασιστικά στην αναγνώριση της σημασίας της ευρύτερης περιοχής της Ανατολικής Μεσογείου για τις παγκόσμιες υποθέσεις. Η ειρήνη, η ηρεμία, η τήρηση της διεθνούς νομιμότητας και οι καλές σχέσεις των χωρών στην ευρύτερη περιοχή της Ανατολικής Μεσογείου είναι μία σημαντική παράμετρος που επηρεάζει τα παγκόσμια πράγματα και τη διεθνή ειρήνη.

Έχει σταθεί αρωγός, με πάρα πολύ ισχυρά επιχειρήματα, τα οποία έχει καταφέρει να διαδοθούν ευρύτατα στις ΗΠΑ αλλά και παγκοσμίως, στις υποθέσεις που αφορούν τα καλώς εννοούμενα και δίκαια συμφέροντα της Ελλάδος στην ευρύτερη περιοχή.

Έχει αναδείξει τον ρόλο της Ελλάδος ως παράγοντα σταθερότητας και ευημερίας στην Ευρώπη και ειδικότερα στην Ανατολική Μεσόγειο. Και κάθε φορά που η γειτονική χώρα μας εξ ανατολών, κάθε φορά που η Τουρκία, με τρόπο που παραβιάζει όλες τις αρχές του σύγχρονου δυτικού κόσμου, υπονομεύει αυτές τις προοπτικές κι αυτές τις αξίες που περιέγραψα προηγουμένως, ο Γερουσιαστής Μενέντεζ, ο Πρόεδρος της Επιτροπής Εξωτερικών Υποθέσεων της Αμερικανικής Γερουσίας, είναι εκεί, για να βάλει την Τουρκία στη θέση της και να εξηγήσει στο πολιτικό σύστημα των Ηνωμένων Πολιτειών, με το υψηλό κύρος του, ότι αυτή η συνεχιζόμενη, η απαράδεκτη προκλητικότητα πρέπει να λάβει ένα τέλος.

Δεν φρόντισε μόνο για την περίφημη East Med Act (Eastern Mediterranean Security and Energy Partnership Act), που είναι ήδη νομοθεσία στις ΗΠΑ και προωθεί την τριμερή συνεργασία στην ευρύτερη περιοχή. Φροντίζει και για μία άλλη σημαντική νομοθεσία, μια νομοθεσία ειρήνης και προκοπής, που αφορά την αμυντική και κοινοβουλευτική συνεργασία ανάμεσα στην Ελλάδα, τις ΗΠΑ, το Ισραήλ και την Κύπρο. Μία συνεργασία που η Βουλή των Ελλήνων είναι πολύ πρόθυμη και πολύ ευοίωνα διακείμενη στο να την εφαρμόσει.

Η κυρία Μπακογιάννη, πρώην Υπουργός Εξωτερικών, βρίσκεται εδώ μαζί μας ως Πρόεδρος της πιο πολυπληθούς Ομάδος Φιλίας του Ελληνικού Κοινοβουλίου, της Ομάδος Φιλίας Ελλάδος και Ηνωμένων Πολιτειών της Αμερικής. Το ίδιο και ο κ. Μιχαηλίδης, Βουλευτής του ΣΥΡΙΖΑ-Προοδευτική Συμμαχία, Γραμματέας της ίδιας κοινοβουλευτικής επιτροπής. Και εκπροσωπούμε ακριβώς την ευρύτατη αντίληψη που υπάρχει στο Ελληνικό Κοινοβούλιο για περαιτέρω εμβάθυνση των σχέσεων των δύο χωρών, που στο πρόσωπο του Γερουσιαστή βλέπουμε έναν κορυφαίο σύμμαχο.

Κύριε Μενέντεζ, εκπροσωπείτε την Πολιτεία της Νέας Υερσέης. Πρωτοάκουσα για τη Νέα Υερσέη, το New Jersey, πρωτοδιάβασα για την ακρίβεια, στο πρώτο μυθιστόρημα που έγραψε ο Φράνσις Σκοτ Φιτζέραλντ, «This side of Paradise». Ο Σκοτ Φιτζέραλντ, ο σπουδαίος Αμερικανός λογοτέχνης, στο πρώτο λογοτέχνημα που έγραψε το 1920, περιγράφει τα ονειρικά φοιτητικά του χρόνια στο Πανεπιστήμιο του Princeton (Πρίνστον), στην περιοχή που εκλέγει επαξίως τον κ. Μενέντεζ. Το Πρίνστον, ένα από τα πιο σπουδαία παγκοσμίως πανεπιστήμια, βρίσκεται στη δική του Πολιτεία.

Σε αυτό το μυθιστόρημα ο Σκοτ Φιτζέραλντ, που το έγραψε το 1920, λέει στο πρόσωπο του ήρωα του μυθιστορήματος, του Amory Blaine, ο οποίος είναι πιθανότατα ο ίδιος ο Σκοτ Φιτζέραλντ: «“Modern life,” began Amory again, “changes no longer century by century, but year by year». («Η μοντέρνα ζωή», είπε ο Άμορι, «δεν αλλάζει πια αιώνα με τον αιώνα, αλλά χρόνο με το χρόνο».) «Ten times faster than it ever has before» («Δέκα φορές πιο γρήγορα απ’ ότι πριν»). «Populations doubling, civilizations unified more closely with other civilizations, economic interdependence, racial questions, and we’re dawdling along». («Πληθυσμοί πολλαπλασιάζονται, πολιτισμοί ενώνονται πολύ πιο στενά απ’ ότι άλλοτε, οικονομικές διασυνδέσεις, φυλετικά ζητήματα, κι εμείς αδρανούμε»). «My idea is that we’ve got to go very much faster».(«Η ιδέα μου είναι ότι πρέπει να προχωρήσουμε και να επιταχύνουμε»).

Κύριε Πρόεδρε, σήμερα πείστηκα ότι είστε κήρυκας της ιδέας του Άμορι. Πείστηκα ότι πιστεύετε πως πρέπει να πάμε γρηγορότερα. Και στην επικράτηση του διεθνούς δικαίου και στην προστασία του περιβάλλοντος και στην ενίσχυση της καταπληκτικής σχέσης των δύο χωρών μας, αλλά και στην επικράτηση στην ευρύτερη περιοχή καλών σχέσεων γειτονίας μεταξύ όλων των χωρών. Πείστηκα ότι χάρη στο δικό σας κύρος και στη δική σας ακτινοβολία, και στη χώρα σας και διεθνώς, θα πάμε γρηγορότερα γιατί το έχουμε απόλυτη ανάγκη και σας ευχαριστώ γι’ αυτό.